Hvis den franske præsident, Emmanuel Macron, og den tyske kansler Merkel får held med at få opbakning til at etablere en 'reel EU-hær', så bliver det uden den danske regerings støtte.

Det slog både forsvarsminister Claus Hjort Frederiksen (V) og udenrigsminister Anders Samuelsen (LA) fast på et pressemøde, hvor de præsenterede Danmarks nye udenrigs- og sikkerhedspolitiske strategi for 2019-2020.

- Vi har gjort helt klart, at vi ikke er for en europæisk hær, og jeg havde selv i sidste uge anledning til at fortælle den franske forsvarsminister, at vi under ingen omstændigheder støtter det, lød svaret fra Claus Hjort Frederiksen, hvor han lagde tydelig vægt på ordene 'under ingen omstændigheder'.

Seks fokuspunkter i ny strategi Regelbaseret internationalt samarbejde Sikkerhed Europa – et stærkt, slankt og effektivt EU Flygtninge, migration og udvikling Økonomisk diplomati, strategiske partnerskaber og den nye digitale verdensorden Arktis Kilde: Udenrigsministeriet

Den franske præsident, Emmanuel Macron, luftede idéen under et interview i forbindelse med 100-året for Første Verdenskrigs afslutning i sidste uge.

Der er ikke noget med, at vi skal forsvare os mod USA. Selvfølgelig er der ikke det. USA er hjørnestenen i forsvaret for vores frihedsrettigheder. Anders Samuelsen

I interviewet advarede han om, at Europa må gøre sig mindre afhængig af USA's magt.

- Vi er nødt til at forsvare os selv over for Kina, Rusland og selv USA. Når jeg hører præsident Trump meddele, at han forlader en større nedrustningsaftale, som blev til efter 1980'ernes krise om euromissiler, hvem er så det største offer? Det er Europa og dets sikkerhed, sagde han ifølge flere internationale medier.

Samuelsen: USA er hjørnestenen i vores forsvar

Macrons udmelding fik yderligere næring af den tyske kansler, Angela Merkel, under en tale i EU-parlamentet tirsdag.

- De seneste års udvikling viser os, at vi skal arbejde på ambitionen om en dag at have en ægte europæisk hær, sagde Merkel, der også tidligere har advokeret for en hær i EU.

Læs også : Fra surt tweet til fælles fodslag: Trump og Macron enige om europæisk forsvar

Udenrigsminister Anders Samuelsen (LA) er dog helt tydelig i sin afvisning af idéen. Særligt at vi skal forsvare os mod USA mødte hovedrysten.

- Der er ikke noget med, at vi skal forsvare os mod USA. Selvfølgelig er der ikke det. USA er hjørnestenen i forsvaret for vores frihedsrettigheder. Amerikanerne er mere engagerede i det, som sker i Europa, end de har været længe, sagde han under pressemødet.

Vil have debat om forsvarsforbehold

I regeringens nye strategi for udenrigs- og sikkerhedspolitik er der seks fokuspunkter.

Et af punkterne er 'sikkerhed', hvor regeringen vil lave en ekstern udredning, der skal fokusere på udviklingen i EU på det sikkerheds- og forsvarspolitiske område og dens betydning for Danmark.

Under præsentationen gjorde Claus Hjort Frederiksen det meget klart, at han ønsker en åben debat om de danske forsvarsforbehold.

Ifølge ministeren betyder det nemlig, at Danmark ikke kan deltage tilstrækkeligt i EU's forsvarssamarbejde.

Læs også : Merkel mødt med klapsalver og buh-råb: EU har brug for sin egen hær

- Der skal laves en ekstern udredning, selv om regeringen ikke har plan om en folkeafstemning. Den eksterne udredning skal give et bedre grundlag at tage den diskussion på, sagde han og gjorde det klart, at han ønsker, at danskerne på et tidspunkt skal til stemmeurnerne.